Dôvodová správa
Všeobecná časť

Ministerstvo pôdohospodárstva a rozvoja vidieka Slovenskej republiky vypracovalo návrh nariadenia vlády, ktorým sa ustanovujú hygienické požiadavky na priamy predaj a dodávanie malého množstva prvotných produktov rastlinného a živočíšneho pôvodu a  dodávanie mlieka a mliečnych výrobkov konečnému spotrebiteľovi a iným maloobchodným prevádzkarniam.


Návrh nariadenia vlády Slovenskej republiky bol vypracovaný na základe Programového vyhlásenia vlády Slovenskej republiky na obdobie rokov 2010 - 2014, kde sa vláda Slovenskej republiky zaviazala prispôsobiť legislatívu pre priamy predaj farmárskych výrobkov podmienkam v iných členských štátoch Európskej únie. Zároveň sa na základe čl. 1 ods. 5 písm. c) nariadenia Európskeho parlamentu a Rady (ES) č. 853/2004 z 29. apríla 2004, ktorým sa ustanovujú osobitné hygienické predpisy pre potraviny živočíšneho pôvodu            v platnom znení, ustanovuje okrajová, miestna a obmedzená činnosť maloobchodnej prevádzkarne, ak ide o dodávanie surového mlieka, tepelne ošetreného mlieka a mliečnych výrobkov z maloobchodnej prevádzkarne iným maloobchodným prevádzkarniam.
Návrh nepredpokladá dopad na štátny rozpočet, rozpočty obcí alebo vyšších územných celkov, životné prostredie a zamestnanosť. 

Návrh nariadenia vlády je v súlade s Ústavou Slovenskej republiky, ostatnými zákonmi a všeobecne záväznými právnymi predpismi, ako aj medzinárodnými zmluvami, ktorými je Slovenská republika viazaná.
Návrh nariadenia vlády bol prerokovaný v Legislatívnej rady vlády Slovenskej republiky a na rokovanie vlády Slovenskej republiky sa predkladá bez rozporov.
Doložka zlUčiteĽnosti

právneho predpisu

s právom Európskej únie

1.  Predkladateľ právneho predpisu: Ministerstvo pôdohospodárstva a rozvoja vidieka Slovenskej republiky

2.  Názov návrhu právneho predpisu: Nariadenie vlády Slovenskej republiky, ktorým sa ustanovujú hygienické požiadavky na priamy predaj a dodávanie malého množstva prvotných produktov rastlinného a živočíšneho pôvodu a  dodávanie mlieka a mliečnych výrobkov konečnému spotrebiteľovi a iným maloobchodným prevádzkarniam
3. Problematika návrhu právneho predpisu:
a) je upravená v práve Európskej únie: 

· primárnom: Zmluva o fungovaní Európskej únie, Hlava III  (Poľnohospodárstvo a rybné hospodárstvo), Hlava VII kapitola 3 (Aproximácia práva) a Hlava XIV (Verejné zdravie), 

· sekundárnom (prijatom pred nadobudnutím platnosti Lisabonskej zmluvy, ktorou sa mení a dopĺňa Zmluva o Európskom spoločenstve a Zmluva o Európskej únii –      do 30. novembra 2009): 

1. nariadenie Európskeho parlamentu a Rady (ES) č. 852/2004 z 29. apríla 2004 
o hygiene potravín (Mimoriadne vydanie Ú. v. EÚ, kap. 13/zv. 34) v platnom znení,

2. nariadenie Európskeho parlamentu a Rady (ES) č. 853/2004 z 29. apríla 2004, ktorým sa ustanovujú osobitné hygienické predpisy pre potraviny živočíšneho pôvodu (Mimoriadne vydanie Ú. v. EÚ, kap. 3/zv.45) v platnom znení,

b) 
nie je  obsiahnutá v judikatúre Súdneho dvora Európskej únie.
4.  Záväzky Slovenskej republiky vo vzťahu k  Európskej únii:

a) bezpredmetné,

b) bezpredmetné,

c) v oblasti, ktorú upravuje toto nariadenie vlády, nebolo začaté konanie proti Slovenskej republike o porušení podľa čl. 258 až 260 Zmluvy o fungovaní Európskej únie,
d) bezpredmetné.
5. Stupeň zlučiteľnosti návrhu právneho predpisu s právom Európskej únie: 

Úplný.

6. Gestor ( spolupracujúce rezorty): 

Ministerstvo pôdohospodárstva a rozvoja vidieka Slovenskej republiky

Doložka

vybraných vplyvov
A. 1. Názov materiálu: Návrh nariadenia vlády Slovenskej republiky, ktorým sa ustanovujú hygienické požiadavky na priamy predaj a dodávanie malého množstva prvotných produktov rastlinného a živočíšneho pôvodu  a  dodávanie mlieka a mliečnych výrobkov konečnému spotrebiteľovi a iným maloobchodným prevádzkarniam.
Termín začatia a ukončenia PPK: 11. apríla 2011 – 26. apríla 2011
A. 2. Vplyvy:

	
	 Pozitívne 
	 Žiadne 
	 Negatívne 

	1. Vplyvy na rozpočet verejnej správy
	
	x
	

	2. Vplyvy na podnikateľské prostredie – dochádza k zvýšeniu regulačného zaťaženia?
	x
	
	

	3. Sociálne vplyvy
	x
	
	

	– vplyvy na hospodárenie obyvateľstva,
	
	
	

	– sociálnu exklúziu,
	
	
	

	– rovnosť príležitostí a rodovú rovnosť a vplyvy na zamestnanosť
	
	
	

	4. Vplyvy na životné prostredie
	
	x
	

	5. Vplyvy na informatizáciu spoločnosti
	
	x
	


 

A. 3. Poznámky

A. 4. Alternatívne riešenia
Bezpredmetné.

A. 5. Stanovisko gestorov
Ministerstvo financií Slovenskej republiky nemá pripomienky k doložke vybraných vplyvov.

Ministerstvo práce, sociálnych vecí a rodiny Slovenskej republiky má k doložke vybraných vplyvov nasledujúce pripomienky:

Predpokladáme pozitívny sociálny vplyv návrhu, nakoľko tento oproti aktuálnej právnej úprave rozširuje rozsah produktov, ktoré možno konečnému spotrebiteľovi predávať – a to má pozitívny vplyv na hospodárenie obyvateľov, ktorí túto možnosť využijú. 

Žiadame teda v tabuľke A.2 označiť sociálny vplyv návrhu ako pozitívny, pričom je potrebné doplniť aj Analýzu sociálnych vplyvov (stačí vyplniť bod 4.1 a podľa možnosti aj kvantifikáciu).

Ministerstvo hospodárstva Slovenskej republiky: v tabuľke A.2., bode 2 odporúčame označiť vplyvy pozitívne, nie žiadne. 

Zdôvodnenie odporúčania:  Subjekty, ktorých ekonomická činnosť je zameraná na pestovanie pôdohospodárskych produktov a ich spracovanie – budú môcť v zmysle navrhnutého nariadenia... uskutočňovať priamy predaj rastlinných a živočíšnych produktov pre spotrebiteľov, ako aj pre veľkoodberateľov – napr. stravovacie zariadenia. Tento predaj sa bude môcť uskutočňovať bez akéhokoľvek distribútora (resp. sprostredkovateľa), čo zjednoduší proces predaja uvedeným subjektom, čiže dôjde k zníženiu ich administratívnej záťaže. Navyše bude zabezpečený plynulý prístup k čerstvým produktom (rastlinným i živočíšnym) pre spotrebiteľa, ako aj pre veľkoodberateľa (stravovacie zariadenia) a rovnako môže dôjsť k dohode o cene uvedených produktov – čo môže byť výhodné ako pre ich odberateľa, tak aj pre ich dodávateľa.

Ministerstvo životného prostredia Slovenskej republiky súhlasí s predloženou doložkou vybraných vplyvov bez pripomienok.

Osobitná časť

K § 1 

Ustanovuje rozsah pôsobnosti návrhu nariadenia vlády. 
K § 2

Ustanovuje všeobecné hygienické požiadavky na malé množstvá prvotných produktov rastlinného pôvodu a živočíšneho pôvodu. Z definície miestnej maloobchodnej prevádzkarne sa vylučujú tie formy ambulantného predaja, podomového predaja a sprostredkovaných predajov, ktoré by mohli viesť k priekupníctvu a strate identity a vysledovateľnosti malých množstiev produktov živočíšneho pôvodu, ktoré sú predmetom návrhu. Zakazuje sa dodávanie malého množstva  miestnou maloobchodnou prevádzkarňou iným prevádzkarniam ani ich umiestňovať na trh inou formou, ako priamym predajom malých množstiev prvotných produktov konečnému spotrebiteľovi alebo podávaním pokrmov z nich pripravených konečnému spotrebiteľovi na mieste v maloobchodnej prevádzkarni. Zároveň konečný spotrebiteľ môže malé množstvá prvotných produktov nakúpených podľa tohto nariadenia vlády použiť len na domácu spotrebu.
K § 3
Ustanovuje osoby, ktoré môžu dodávať malé množstvá prvotných produktov akvakultúry (rýb). V súlade s nariadením Komisie (ES) č. 2065/2001 sa vymedzuje malé množstvo rýb, ako hodnota jednorázovej dodávky alebo nákupu konečného spotrebiteľa v sume najviac 20 eur. Upravujú sa podrobnosti o hygienických požiadavkách na operácie, ktoré môže prvovýrobca na stupni prvovýroby vykonávať a povinnosti prvovýrobcu alebo prevádzkovateľa miestnej maloobchodnej prevádzkarne pri manipulácii so živými rybami alebo zabitými a upravenými rybami v záujme ochrany zdravia spotrebiteľov a v záujme ochrany zvierat. Z dôvodov vysledovateľnosti a identifikácie prvovýrobcu podľa všeobecného potravinového práva sa ustanovujú osobitné podrobnosti o dokladoch, označovaní, záznamoch a evidencii o rybách dodávaných alebo predávaných v malých množstvách, ako aj o uchovávaní dokladov na účely kontroly. 

K § 4
Ustanovuje pravidlá na priamy predaj malého množstva surového mlieka, ktorých cieľom je zabezpečiť vysokú úroveň ochrany konečného spotrebiteľa, sprehľadniť hygienické požiadavky, za ktorých sa malé množstvo surového mlieka môže predávať a zabrániť nelegálnemu predaju. Prvovýrobcovia musia mať osobitne zaregistrované chovy na produkciu mlieka, surové mlieko môže byť len z ich vlastnej produkcie a na rozdiel od iných prvotných produktov živočíšneho pôvodu upravených týmto návrhom nariadenia vlády môžu prvovýrobcovia surové mlieko predávať len konečnému spotrebiteľovi, a to výhradne len        v mieste získavania surového mlieka (na farme). Vzhľadom na potenciálnu vysokú rizikovosť surového mlieka určeného na priamu spotrebu pri manipulácii po jeho získaní návrh na základe analýzy rizika neumožňuje tak, ako pri ostatných prvotných produktoch živočíšneho pôvodu upravených týmto naradením vlády jeho distribúciu prostredníctvom predaja na trhoviskách alebo v maloobchodných prevádzkarniach vrátane zariadení spoločného stravovania. Zároveň sa ustanovuje množstvo surového mlieka, ktoré sa  považuje za malé množstvo, pričom prvovýrobca nesmie predať jednotlivému konečnému spotrebiteľovi také množstvo surového mlieka, ktoré nezodpovedá obvyklej dennej spotrebe tohto mlieka v domácnosti daného spotrebiteľa. Aby sa vylúčili operácie, pri ktorých sa môže mlieko kontaminovať a spôsobiť prípadné ochorenie spotrebiteľov, zakazuje sa spracovanie a balenie mlieka vopred do spotrebiteľských obalov (tieto operácie podliehajú schvaľovaniu podľa zákona č. 39/2007 Z. z. a podľa nariadenia (ES) č. 882/2004).

Keďže ide o získavanie malých množstiev surového mlieka a jeho predaj priamo konečnému spotrebiteľovi, na  ktoré sa nevzťahujú osobitné hygienické požiadavky podľa nariadenia (ES) č. 853/2004, ustanovujú sa aj požiadavky na zdravie zvierat, najmä infekčných chorôb prenosných mliekom na ľudí. Okrem toho musia byť dojnice v dobrom celkovom zdravotnom stave a nesmú mať žiadne príznaky chorôb, ktoré môžu mať za následok kontamináciu mlieka, nesmú mať poranenia vemena, ktoré by mohli ovplyvniť mlieko; ustanovujú sa osobitné požiadavky, pokiaľ ide o brucelózu a tuberkulózu. 

Ďalej sa ustanovujú požiadavky na zariadenie a priestory, kde sa surové mlieko skladuje, manipuluje sa s ním alebo kde sa chladí a skladuje, požiadavky na povrchy zariadení a vybavenia, ktoré prichádzajú do styku s mliekom, požiadavky na čistenie a dezinfekciu, na hygienu dojenia, osoby, ktoré vykonávajú dojenie a manipulovanie so surovým mliekom. Keďže ide o surové mlieko, v záujme ochrany zdravia ľudí sa ustanovuje dátum spotreby surového mlieka a požiadavky na označovanie mlieka v mieste predaja, ktoré okrem iného musí obsahovať upozornenie pre spotrebiteľa, že surové mlieko je potrebné pred konzumáciou prevariť a že nie je vhodné na priamu konzumáciu deťmi, chorými a starými osobami alebo osobami s oslabenou imunitou. 

K § 5 
Predkladaný návrh nariadenia vlády umožňuje v súlade s praxou v iných členských štátoch predávať vajcia všetkým zaregistrovaným farmárom - prvovýrobcom, a to priamo konečným spotrebiteľom na farme alebo na miestnom trhovisku v množstve najviac 60 kusov netriedených vajec alebo ich môžu dodávať jednej maloobchodnej prevádzkarni v množstve najviac 350 kusov netriedených vajec v priebehu týždňa počas jedného týždňa.
 Návrh vymedzuje, ktoré operácie môže na úrovni prvovýroby farmár vykonávať, upravuje požiadavku, aby sa vajcia dodávané do miestneho maloobchodu presvecovali a  ustanovuje minimálne osobitné hygienické požiadavky na vajcia dodávané alebo priamo predávané v malých množstvách. V záujme ich bezpečnosti sa ustanovujú požiadavky na zber vajec, teploty a podmienky uchovávania a ochranu vajec pred ich kontamináciou. Aby sa opakovane nepoužívali spotrebiteľské obaly a aby sa zabezpečila lepšia vysledovateľnosť, musia sa tieto vajcia ponúkať ako voľne uložené (nie spotrebiteľsky balené) napr. na preložkách. V záujme identifikácie prvovýrobcu a vysledovateľnosti vajec sa ukladá povinnosť označovať ich vhodne v mieste predaja (výveskou alebo štítkom) informáciami o zaregistrovanom prvovýrobcovi a jeho adrese, dátume znášky a dátume minimálnej trvanlivosti a o spôsobe skladovania spotrebiteľom po nákupe. Ustanovujú sa tiež osobitné podrobnosti o dokladoch, označovaní, záznamoch a evidencii o nosniciach a vajciach dodávaných alebo predávaných v malých množstvách, ako aj o uchovávaní dokladov na účely kontroly. 
K § 6
Umožňuje prvovýrobcom priamy predaj a dodávanie malých množstiev medu              z vlastnej produkcie priamo vo vlastných priestoroch, na miestnom trhovisku alebo jeho dodávanie miestnym maloobchodným predajniam a zariadeniam spoločného stravovania. Vzhľadom na zanedbateľné biologické riziká si med vyžaduje dodržiavanie len minimálnych všeobecných hygienických podmienok. Preto sa na základe tohto nízkeho stupňa rizika vymedzuje ako malé množstvo medu množstvo, ktoré zodpovedá obvyk​lej spot​rebe medu v domácnosti konečného spotrebiteľa, ak ide o priamy predaj medu v priestoroch prvovýrobcu alebo na miestnom trhovom mieste a najviac 1 tona včelieho medu ročne, ak ide o jeho dodávanie miestnym maloob​chodným prevádzkarniam. Registrácia prvovýrobcov dodávajúcich alebo predávajúcich malé množstvá včelieho medu umožní lepšiu kontrolu týchto činností. Držitelia včelstiev, ktorí dodávajú alebo priamo predávajú malé množstvá včelieho medu musia pri predaji identifikovať pôvod medu a viesť osobitné záznamy                o včelstvách a vyprodukovanom mede.
K § 7

Ustanovuje množstevné obmedzenia, pokiaľ ide o malé množstvá prvotných produktov rastlinného pôvodu a minimálne hygienické požiadavky na ich priamy predaj konečnému spotrebiteľovi a dodávanie miestnej maloobchodnej prevádzkarni, ktoré priamo zásobujú konečného spotrebiteľa.
K § 8 až 10

Na základe čl. 1 ods. 5 písm. c) nariadenia Európskeho parlamentu a Rady (ES)          č. 853/2004 z 29. apríla 2004, ktorým sa ustanovujú osobitné hygienické predpisy pre potraviny živočíšneho pôvodu v platnom znení, ustanovujú za akých podmienok je dodávanie surového mlieka, tepelne ošetreného mlieka a mliečnych výrobkov z maloobchodnej prevádzkarne iným maloobchodným prevádzkarniam len okrajovou, miestnou a obmedzenou činnosťou maloobchodnej prevádzkarne. Vymedzuje maloobchodnú prevádzkareň, ktorá môže dodávať mlieko a mliečne výrobky iným maloobchodným prevádzkarniam. Zároveň sa obmedzuje možnosť ďalšieho predaja takto dodaného mlieka a mliečnych výrobkov inými maloobchodnými prevádzkarňami. 
K § 11 


Odkazuje na právne predpisy, ktoré upravujú požiadavky na maloobchodnú činnosť prevádzkovateľa potravinárskeho podniku, v rámci ktorej balí, spracúva mlieko a vyrába mliečne výrobky, ktoré sú získané aj z mlieka, ktoré ne​pochádza od zvierat z jeho vlastného chovu a dodáva ho priamo konečnému spotrebiteľovi alebo iným maloobchodným prevádzkarniam.

K § 12 


Odkazuje na prílohu, v ktorej je uvedený zoznam vykonávaných právne záväzných aktov Európskej únie.

K § 13
Obsahuje záverečné ustanovenie, na základe ktorého bol návrh nariadenia vlády predmetom vnútrokomunitárneho pripomienkového konania.

K § 14
Obsahuje zrušovacie ustanovenie, ktorým sa zrušuje doterajšia právna úprava v predmetnej oblasti.
K § 15
Navrhuje účinnosť nariadenia vlády.

